钦定古今图书集成/明伦汇编/官常典/第750卷 > 李襄
## 钦定古今图书集成/明伦汇编/官常典/第750卷 > 李襄

按《高唐州志》：襄，庠生，素有烈性。当四境盗贼蜂起，渠
魁潘治、孙炳劫杀李卫等兄弟四人，因掳其妻女上
马还营。襄奔赴营中，厉声骂贼曰：“贼敢青天白日污
人妻女耶！吾头可断，誓不与汝俱生。”贼众失色，将二
妇付襄引回，藏城东岳麟家。未数日，又被潘治掳去，
襄复怒骂拒之，被杀。族人收其尸，停于客舍，贼党孙
玉举火欲焚其尸，三及门而灭。贼众异之曰：“老四老
四死后，尚英灵不散耶？”再拜而去。